"אני מוכן לבוא ולקחת את הדרכון בעצמי, רק שיגידו לי לאן להגיע". מושיקו רן מתכנן כבר יותר מחצי שנה חופשה עם אשתו בפריז, אבל בעקבות שביתת עובדי הדואר שנכנסה הבוקר (יום ד') ליומה השני התוכניות השתבשו והדרכון של בתם התינוקת נתקע בסניף. "במוקד של הדואר אומרים שיש שביתה ולא נותנים שירות או פתרון. אם לא אמצא פתרון איאלץ להוציא דרכון בשדה התעופה במחיר מופקע של 1,000 שקל".

עובדי הדואר פתחו אתמול בשביתה כוללת ללא הגבלת זמן, במחאה על כוונת ההנהלה לפטר 2,000 עובדים ולקצץ בשכרם של עובדים אחרים. ב"דואר ישראל" אמרו כי החברה מתמודדת עם מציאות פיננסית קשה שמחייבת תוכנית הבראה מקיפה, אולם ועד העובדים מסרב לקבל את הדברים וממשיך בפעולות המחאה.

גם שחר שמואלי, בעלי חברת "מגה טיקטס", הפך לקורבן בעל כורחו. שמואלי שלח בדואר כרטיסים ל-300 לקוחות לקראת הופעות יום העצמאות. הכרטיסים, מן הסתם, לא הגיעו ללקוחות. "ההופעה המרכזית של דימיטרי וגאס ולייק מייק צפויה להתקיים בגני התערוכה. כרטיס לאירוע עולה 260 שקל והלקוחות שילמו גם על דמי משלוח. ניאלץ להגיד לאנשים להגיע לקופות, ולחתום על מסמך שהם מתחייבים להחזיר את הכרטיסים שנתקעו בדואר".

הסניף סגור, הלקוחות זועמים (צילום: מוטי קמחי)

מושיקו, שתכנן לחגוג עם רעייתו את יום הולדתה ה-30 בפריז, נשמע אובד עצות. לדבריו, "התוכנית הייתה לצאת עם הילדים לפריז מיד אחרי יום העצמאות. במשרד הפנים אומרים שאין מה לעשות, כי הדרכון של התינוקת כבר נשלח. רק על מלונות הוצאתי כבר יותר מ-8,500 שקל, ואם לא אצליח לסדר את העניין אפסיד את הכסף. אני מוכן לבוא ולקחת את הדרכון בעצמי, רק שיגידו לי לאן להגיע".

שביתת עובדי הדואר יצרה אי-סדר בנמל התעופה בן גוריון. במסופים הצטברו עשרות טונות של דואר שהגיע מחו"ל ועדיין לא מוין. מנכ"ל רשות שדות התעופה, יעקב גנות, פנה אתמול אל יו"ר הסתדרות עובדי הדואר, אריאל יעקובי, וביקש ממנו להחריג את עובדי הדואר העובדים במסופי הגבול השובתים, אולם הפנייה טרם זכתה להתייחסות.

קורבן נוסף לשביתה הוא אוהד ברנדלשטיין מנשר, שהזמין חופשה באילת לשבוע הבא, אך השובר המיוחל עדיין לא הגיע. "זה שלוש שנים שאני נוסע עם סוכנות לתיווך יחידות דיור באילת. בבית המלון רוצים את השובר המקורי, ולכן החופשה עלולה לרדת לטמיון. לא מוכנים לקבל עותק ודורשים שאגיע פיזית לבעל יחידת הדיור ושהוא יחתום לי על ייפוי כוח עם חתימה של עורך דין. בדואר אמרו לי שאין להם יכולת

לעזור לי, אני מקווה שהשביתה תיגמר".

יו"ר ועד עובדי הדואר, שמעון פרג'ון, אמר אתמול לאולפן ynet כי "אנחנו יכולים להגיד בגאווה שבשנים האחרונות אנחנו עושים הכול כדי לתת שירות לאזרחי מדינת ישראל, לא נגענו ולא פגענו בציבור. כרגע הכתובת על הקיר היא שבעוד חודשיים-שלושה לא תהיה חברת דואר בכלל. אנחנו נאבקים על מקום פרנסתנו וקיומה של חברת הדואר".

בחברת "דואר ישראל" אמרו היום כי "לצערנו, ארגון העובדים מסרב להתאים את עצמו לאתגרים שעומדים בפני החברה בעולם החדש, שבו כמויות הדואר הנשלחות פוחתות באופן משמעותי משנה לשנה. הנהלת החברה הגישה לארגון העובדים ולהסתדרות תוכנית הבראה הוגנת, המתחשבת בזכויות

העובדים. במקום לשבת ולדון על התוכנית במטרה לשמור על מקור פרנסתם של 7,000 עובדי החברה, בוחר ארגון העובדים בדרך לוחמנית שרק תגדע את מקור פרנסתם של העובדים, ותפגע בציבור הלקוחות. אנו קוראים לארגון העובדים לפעול בשיתוף עם ההנהלה על מנת להביא את החברה למסלול של צמיחה וקדמה".

בוועד עובדי הדואר אמרו היו כי "עם התחלת השביתה הוקמה ועדת חריגים וכבר ניתנו אישורים גורפים במשלוח בחינות בגרות, הנצחת חללי צה"ל ומשלוחי תרופות וציוד רפואי וקבלת דרכונים לצרכים רפואיים. בנוסף ישנה ועדה פעילה שמטפלת בפניות כלליות וחלק כבר אושרו. אנחנו מקווים שהמשא ומתן ילך בצורה טובה ומאוד לא רוצים לפגוע בציבור אבל מבחינתו זה מאבק על החיים של עובדי הדואר. כולנו רוצים שתהיה התקדמות והיציאה לשביתה הייתה מבחינתו צעד אחרון כי לא נשארה ברירה אחרת".